Emily Bluntová

Emily Olivia Leah Bluntová Krasinski (* 23. február 1983, Londýn, Spojené kráľovstvo) je britská herečka. Najviac sa preslávila rolami vo filmoch Diabol nosí Pradu (2006), Mladá Viktória (2009), Správcovia osudu (2011) , Looper: Nájomný zabijak (2012), Na hrane zajtrajška (2014) a Príbehy z lesov (2014). Získala päť nominácií na Zlatý glóbus, štyri na Critics' Choice Award, dve London Film Critics' Circle Awards a jednu nomináciu na cenu BAFTA. Zlatý Glóbus získala za prácu na televíznej dráme Gideon's Daughter v roku 2007. V roku 2009 získala BAFTA Britannia Award za Britského umelca roka.

Detstvo a mladosť 
Bluntová sa narodila v Londýne ako druhá dcéra Janice (Dixon), učiteľky a bývalej herečky a Olivera Simona Petra Blunta, právnika. Má troch súrodencov: Felicity, Sebastiana a Suzanne. Herectvo vyštudovala na súkromnej škole.

Bluntová mala od siedmych do štrnástich rokov problémy s koktaním. Jej učiteľ jej pomohol zvládnuť koktanie pomocou herectva.

Kariéra 
Na divadelných doskách hrá od roku 2001. V roku 2002 stvárnila Júliu v známej Shakespearovej dráme Rómeo a Júlia.

Vo filme debutovala v roku 2002 v britskom televíznom seriáli Foyle's War a následnou úlohou kráľovskej dcéry Isoldy v dráme Legenda o meči, z roku 2003. V roku 2004 si zahrala lesbickú rolu v snímke Moje leto lásky. V roku 2005 sa objavila po boku Billa Nighy a Mirandy Richardson v britskej televíznej dráme Gideon's Daughter. Za svoj herecký výkon vyhrala Zlatý glóbus.

V roku 2006 si zahrala sekretárku Meryl Streepovej spoločne s Anne Hathawayovou vo filme Diabol nosí Pradu, v tom istom roku vystupovala v snímke Neodolateľný. V roku 2007 účinkovala v horore Závan smrti, v tom istom roku si zahrala s Tomom Hanksom a Juliou Robertsovou v snímke Súkromná vojna pána Wilsona.

Britskú kráľovnú Viktóriu stvárnila v americko-britskom historickom dramatickom filme Mladá Viktória z roku 2009, za túto hlavnú úlohu bola nominovaná na Zlatý glóbus. V roku 2011 získala hlavnú úlohu po boku Matta Damona vo filme Správcovia osudu. Bola jej ponúknutá úloha vo filme Captain America: Prvý Avenger, ale rolu odmietla.

V roku 2012 si zahrala s Jasonom Segelom v komediálnom filme The Five-Year Engagemen. Natočila sci-fi film Looper: Nájomný zabijak, po boku s Bruceom Willisom a Josephom Gordonom-Levittom.

V roku 2014 sa objavila v hlavnej úlohe po boku Toma Cruisa vo filme Na hrane zajtrajška. Ten istý rok získala rolu Pekárovej ženy v muzikálovom filme Príbehy z lesov. V roku 2016 si po boku Charlize Theron, Jessicy Chastain a Kristen Stewart si zahrala vo filme Lovec: Zimná vojna. V rovnakom roku tiež získala hlavnú rolu vo filme Dievča z vlaku, ktorý bol natočený podľa knižnej predlohy. V roku 2018 si zahrala v hlavnej úlohe po boku manžela, Johna Krasinskeho vo filme Tiché miesto, ktorý režíroval. Pôvodne sa vo filme Bluntová nemala vôbec objaviť, ale po prečítaní scenára, svojho manžela presvedčila aby ju obsadil. Film získal pozitívne recenzie od filmových kritikov. V rovnakom roku bola obsadená do role Mary Poppins vo filme Návrat Mary Poppins. Obsadenie Bluntovej do hlavne role ocenila aj Julie Andrews, ktorá Poppins stvárnila v originálnom filme z roku 1964. 

V roku 2020 si zahrala v pokračovaní filmu Tiché miesto a v romantickej komédii Romantika po írsky po boku Jamieho Dornana.V roku 2021 mal premiéru film Expedícia: Džungľa. V rovnakom roku získala hlavnú úlohu vo filme Christophera Nolana, Oppenheimer, ktorý by mal mať premiéru v roku 2023.

Súkromný život 
V roku 2005 sa zoznámila s kanadským spevákom Michaelom Bubléom v Melbourne v zákulisí pri príležitosti udeľovania televíznych cien Logie Awards a neskôr žili spoločne vo Vancouveri. Rozišli sa v roku 2008.

V novembri 2008 sa zoznámila s americkým hercom Johnom Krasinskim. Vzali sa 10. júla 2010 v meste Como v Taliansku. Bluntová porodila 16. februára 2014 dcéru Hazel a v júni 2016 sa jej narodila druhá dcéra Violet.  Jej sestra Felicity, ktorá pracuje ako literárna agentka, sa v roku 2011 zasnúbila s hercom Stanleyom Tuccim potom, čo ich Bluntová zoznámila. Jej brat Sebastian je tiež herec. Od roku 2015 je naturalizovaným občanom Spojených štátov.

Filmografia

Film

Televízia

Iné projekty

Referencie

Externé odkazy

Zdroj 

Anglické filmové herečky
Anglické divadelné herečky
Anglické televízne herečky
Anglické dabingové herečky
Rozprávači audiokníh
Držiteľky ceny Zlatý glóbus za najlepší ženský herecký výkon vo vedľajšej úlohe v seriáli, miniseriáli alebo televíznom filme
Naturalizované osobnosti USA
Osobnosti z Londýna
Držitelia Screen Actors Guild Award